**NOTĂ DE FUNDAMENTARE**

**HOTĂRÂRE DE GUVERN**

**privind actualizarea valorii de inventar și a datelor de identificare ale unui imobil aflat în domeniul public al statului și în administrarea Institutului Național de Medicină Sportivă, instituție subordonată Ministerului Sănătății**

Proiectul propus spre aprobare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența dispozițiilor art. 1 alin. (3) lit. a) din H.G. nr. 443/2022 pentru aprobarea instrumentului de prezentare și motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative, nefiind necesară respectarea structurii prevăzute în anexa nr.1 la această hotărâre.

|  |
| --- |
| **Motivele emiterii actului normativ**  Prin prezentul proiect de act normativ se are în vedere crearea cadrului legal pentru actualizarea valorii de inventar și descrierea tehnică a unui bun imobil aflat în inventarul centralizat al bunurilor din domeniul public al statului, aprobat prin HG nr. 1705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare și administrarea Institutului Național de Medicină Sportivă, instituție subordonată Ministerului Sănătății.  Institutul Național de Medicină Sportivă este cuprins în Lista unităţilor cu personalitate juridică aflate în subordinea Ministerului Sănătății din Anexa II la Hotărârea Guvernului nr.144/2010 *privind organizarea şi funcţionarea Ministerului Sănătăţii*, cu modificările și completările ulterioare.  Instituţiile publice aflate în subordinea Ministerului Sănătății deţin în administrare bunuri din domeniul public al statului, înregistrate în anexa nr.15 din Hotărârea Guvernului nr. 1705/ 2006 *pentru aprobarea inventarului centralizat al bunurilor din domeniul public al statului*, cu modificările și completările ulterioare.  Dreptul de administrare al Institutului Național de Medicină Sportivă, din subordinea Ministerului Sănătății, asupra acestor bunuri imobile, rezultă totodată şi din cartea funciară atașată la acest proiect de act normativ.  Valoarea de inventar se actualizează potrivit prevederilor art. 2^1 şi 2^2 din Ordonanţa Guvernului nr. 81/2003 *privind reevaluarea şi amortizarea activelor fixe aflate în patrimoniul instituţiilor publice*, aprobată prin Legea nr. 493/2003, cu modificările şi completările ulterioare. |
| Potrivit dispoziţiilor art. 288 alin. (1) din Ordonanța de urgență a Guvernului nr. 57/2019 *privind Codul administrativ*, cu completările ulterioare: „Inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.”  Urmare a efectuării măsurătorilor cadastrale, a reevaluării activelor şi a verificării conformităţii datelor înscrise în anexa nr. 15 la HG nr. 1705/2006, cu modificările și completările ulterioare, cu situaţia reală, în vederea realizării concordanţei acestora şi aplicarea corespunzătoare a prevederilor Ordinului ministrului finanţelor publice nr. 1718/2011 *pentru aprobarea Precizărilor privind întocmirea şi actualizarea inventarului centralizat al bunurilor din domeniul public al statului*, a rezultat necesitatea actualizării anexei nr. 15 la HG nr. 1705/2006, cu modificările şi completările ulterioare, în conformitate cu documentele emise.  Imobilele aflate în domeniul public al statului și în administrarea Institutului Național de Medicină Sportivă, instituție subordonată Ministerului Sănătății, au fost reevaluate potrivit dispozițiilor Ordonanței Guvernului nr. 81/2003 *privind reevaluarea și amortizarea activelor fixe aflate în patrimoniul instituțiilor publice* aprobată prin Legea nr. 493/2003, cu modificările și completările ulterioare, și ale Ordinul Ministrului Finanțelor Publice nr. 3471/2008 *pentru aprobarea Normelor metodologice privind reevaluarea și amortizarea activelor fixe aflate în patrimoniul instituțiilor publice*, fapt care a condus la apariția unor diferențe între valoarea reevaluată a imobilelor și valoarea lor din inventarul centralizat al bunurilor din domeniul public al statului. |
| **Prin prezentul proiect se propune:**  - **actualizarea valorii de inventar și modificarea datelor de identificare ale imobilului, clădiri și teren, aflat în domeniul public al statului şi în adminstrarea Institutului Național de Medicină Sportivă, din subordinea Ministerului Sănătății**  **Institutul Naţional de Medicină Sportivă Bucureşti - CUI : 4283880** - unitate cu personalitate juridică aflată în subordinea Ministerului Sănătății, cu sediul în București, Bdul. Basarabia nr 37-39, sector 2, deţine în administrare imobile înscrise în CF nr. 200253.  Ca urmare a efectuării măsurătorilor cadastrale și evaluării imobilelor se impune actualizarea valorii de inventar și modificarea datelor de identificare în conformitate cu documentele emise.  Se supune aprobării modificarea datelor de identificare conform extrasului de carte funciară nr. 200253 şi actualizarea valorilor de inventar, pentru imobilul teren + clădiri înscris cu nr. MF 35927 în inventarul centralizat al bunurilor din domeniul public al statului.  Valorile, prevăzute în anexă, au fost stabilite prin Raportul de evaluare nr. ETC-1596-221125/25.11.202022, înregistrat la unitatea sanitară sub nr. 1818/25.05.2023, întocmit de către Estima Topocad Consulting SRL prin evaluator autorizat Carlaonţ Raul Constantin, în sumă de 4.713.227 lei.  Prin adresa nr. 2443/19.07.2023, Institutul Naţional de Medicină Sportivă Bucureşti, declară că imobilele construcţii şi teren aferent, aflate în administrarea institutului, nu sunt supuse unor cereri de revendicare, nu se află în litigii pe rolul instanțelor judecătorești, nu sunt grevate de sarcini, nu sunt închiriate sau concesionate.  Valorile stabilite prin rapoartul de evaluare nr. 1818/25.05.2023 nu au suferit modificări până la data prezentă conform adresei institutului menționată mai sus.  Menționăm că datele cuprinse în anexă corespund cu cele înscrise în cărțile funciare ale imobilelor.  Necesitatea și oportunitatea promovării proiectului de act normativ, corectitudinea și realitatea datelor prezentate în proiect, precum și documentele justificative anexate, aparțin Institutului Național de Medicină Sportivă, instituție subordonată Ministerului Sănătății. |
| Ministerul Sănătății şi Ministerul Finanțelor vor actualiza în mod corespunzător datele şi vor opera modificările în anexa nr. 15 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare. |

Faţă de cele prezentate, a fost elaborat prezentul proiect de Hotărâre de Guvern **privind actualizarea valorii de inventar și a datelor de identificare ale unui imobil aflat în domeniul public al statului și în administrarea Institutului Național de Medicină Sportivă, instituție subordonată Ministerului Sănătății**, pe care îl supunem Guvernului spre adoptare.

**Ministrul Sănătății,**

**Prof.univ.dr. Alexandru RAFILA**

***Avizăm favorabil:***

**Viceprim – ministru**

**Marian NEACȘU**

**Ministrul Finanțelor Ministrul Justiției**

**Marcel – Ioan BOLOȘ Alina – Ștefania GORGHIU**